**Дар Тоҷикистон ба кишоварзон 100 тонна тухмии аълосифати картошка даcтрас гардид**

***25 майи соли 2021, Душанбе*** – Имрӯз, Созмони озуқаворӣ ва кишоварзии Созмони Милали Муттаҳид (ФАО) дар ҳамкорӣ бо Агентии Ҷопон оид ба ҳамкориҳои байналмилалӣ (JICA) ва Вазорати кишоварзии Ҷумҳурии Тоҷикистон тақсимоти 100 тонна тухмии баландсифати картошкаро ба кишоварзон бо мақсади мустаҳкам намудани низоми истеҳсоли тухмии картошка дар Тоҷикистон ба анҷом расонид. Чорабинии мазкур картошкапарварони ноҳияҳои Нуробод ва Лахши водии Рашт, Деваштич ва Мастчоҳи Кӯҳии вилояти Суғд, ноҳияҳои Ванҷ ва Дарвози ВМКБ, инчунин ноҳияи Ховалинги вилояти Хатлонро фаро гирифт.

Ин ташаббус ба кишоварзон дастрасиро ба тухмии баландсифати картошка - воситаи муҳими кишоварзӣ - таъмин намуда, ба ин васила васоити некӯаҳволиро тавассути баланд бардоштани ҳосил ва такмили таҷрибаҳои истеҳсолӣ, ки боиси рушди минбаъдаи агробизнес дар Тоҷикистон мегардад, васеъ мекунад. Рушди низоми ғанигардонии тухмӣ дар сатҳи маҳаллӣ тавассути пайваст кардани истеҳсолкунандагони хурд ба кооперативҳо, инчунин таъминкунандагони тухмӣ хеле муҳим ба шумор меравад.

Таъмини тухмии баландсифати картошка барои кишоварзони хурд на танҳо ба афзоиши самаранокии занҷираи арзиши иловашудаи тухмии картошка мусоидат мекунад, балки картошкаи истеҳсолшуда барои истеъмоли маҳаллӣ низ дастрас хоҳад шуд, ки амнияти озуқаворӣ ва ғизои аҳолии деҳотро беҳтар мекунад. Ғайр аз ин, он ба эҷоди як шабакаи қавӣ ва боэътимоди субъектҳои калидӣ барои истеҳсоли самараноки картошка тавассути дарки беҳтари ғанигардорнии фонди тухмӣ ва беҳбудиҳои зарурӣ дар низоми институтсионалӣ мусоидат хоҳад кард.

“Бо дарназардошти мавқеъи  ҷуғрофӣ Тоҷикистон дорои имконятҳои беҳтарин дар самти  истеҳсоли тухмии картошкаи хушсифат дар байни кишварҳои Осиёи Марказӣ мебошад. Аз ин рӯ, бо истифода аз ин имконяти беҳтарин, ин кишвар метавонад ба яке аз марказҳои аслии истеҳсолкунандаи тухмии баландсифати картошка ва ҳатто содиркунандаи ин маҳсулот дар минтақа табдил ёбад. Лозим ба зикр аст, ки бинобар сабаби пандемияи COVID-19,  дастрасии кишоварзон ба тухмиҳои хушсифат ва нуриҳои минералӣ мушкил гашт. Бинобар ин мо тасмим гирифтем, ки ҷиҳати рушди соҳа ва бо мақсади дастгирии кишоварзон, тухмиҳои хушсифат ва нуриҳои минералиро ба кишоварзон пешниҳод намоем. Инчунин, барои тақвият намудани донишҳои касбии деҳқонон дар чорчубаи ин лоиҳа тренингҳо баргузор хоҳанд шуд,” қайд намуд Кикучи Такеши, Намояндаи дафтари JICA дар Тоҷикистон.

Соли гузашта аввалин маъракаи кишти тухмии картошка дар доираи лоиҳаи муштараки ФАО ва Иттиҳоди Аврупо ба кишоварзон имкон дод, ки дар моҳҳои август-сентябр, махсусан дар ноҳияи Нурободи водии Рашт ҳосили хуб ба даст оранд.

«Ба шарофати ин дастгирӣ, Тоҷикистон дорои имкони беназири ташкили низоми истеҳсоли тухмии картошка бо мақсади таъмини тухмии хушсифат ба кишоварзони Тоҷикистон ва кишварҳои ҳамсоя мебошад", гуфт Олег Гучгелдиев, Намояндаи ФАО дар Тоҷикистон . «ФАО таҷриба ва дониши ҷолиби амалигардонии равишҳои инноватсиониӣ оид ба истеҳсоли тухмии картошкаро дар Тоҷикистон дорад. Таҷрибаи соли гузашта нишон дод, ки кишоварзон метавонанд тавассути пайравӣ аз технология ва низоми пайгирӣ, ки аз ҷониби ФАО таҳия ва татбиқ шуда буд, сифат ва миқдори маҳсулотро беҳтар гардонанд. "

“Ғанигардонии фонди тухмӣ бо тухмии баландсифат дар кишвар ба кишоварзони хурд имкон медиҳад, ки аз захираҳои кишоварзӣ ва истифодаи самараноки замин тавассути баланд бардоштани ҳосилнокӣ беҳтар истифода баранд", - афзуд ӯ.

Мушкилотҳое мавҷуданд, ки ба кишоварзон барои гирифтани даромад аз истеҳсоли картошка монеа эҷод мекунанд. Тухмии пастсифат ҳосилнокӣ ва даромади кишоварзонро коҳиш медиҳад. Таъмини беҳтар ва дастрасӣ ба тухмии баландсифати картошка барои беҳгардонии истеҳсолот ва маҳсулнокии картошка хеле муҳим аст. Ғайр аз ин, усулҳои оқилонаи кишоварзӣ ҳам барои истеҳсоли картошкаи тухмӣ ва ҳам барои картошкаи истеъмолӣ, аз ҷумла шароити мусоид барои интихоби тухмии хушсифат ва усулҳои истеҳсолот, инчунин коркарди пас аз ҳосилғундорӣ ва нигоҳдорӣ, ки бояд аз ҷониби истеҳсолкунандагон ва коркардкунандагон хуб дарк карда шаванд ва ба таври мунтазам татбиқ карда шаванд, метавонад нақши муҳим дошта бошанд.

Чорабинии мазкур як қисми лоиҳаи озмоишии рушди агробизнес дар Тоҷикистон, ки аз ҷониби Агентии Ҷопон оид ба ҳамкориҳои байналмилалӣ (JICA) маблағгузорӣ мегардад ва лоиҳаи минтақавӣ оид ба идоракунии даврагии захрхимикатҳо ва нобудсозии заҳрхимикатҳои дорои моддаҳои устувори органикӣ дар кишварҳои Осиёи Марказӣ ва Туркия, ки аз ҷониби Фонди Глобалии Экологӣ маблағгузорӣ мегардад, ба шумор меравад.